Document ID: 32003R0006

Komisijas Regula (EK) Nr. 6/2003
(2002. gada 30. decembris)
par statistikas izplatīšanu attiecībā uz kravu autopārvadājumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regula (EK) Nr. 1172/98 (1998. gada 25. maijs) par statistikas pārskatiem attiecībā uz autopārvadājumiem [1], un jo īpaši tās 6. un 9. pantu,
tā kā:
(1) Ir lietderīgi, cik vien iespējams, izmantot Regulā (EK) Nr. 1172/98 minētos statistikas datus par kravu autopārvadājumiem, vienlaikus ievērojot atsevišķu datu ierakstu konfidencialitāti.
(2) Jānodrošina pieņemams izplatītās informācijas un pastāvošo statistikas datu krājumu uzturēšanas kvalitātes līmenis.
(3) Noteikti dati jāpadara pieejami dalībvalstīm, lai pilnveidotu autopārvadājumu statistikas aptveramību valstu līmenī.
(4) šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Atsevišķus datu ierakstus, ko Komisijai (Eiropas Kopienu Statistikas birojam) pārsūtījušas dalībvalstis saskaņā ar Regulu (EK) Nr. 1172/98, izmanto, lai izveidotu statistikas tabulas, kas satur apkopotās vērtības, kuras iegūtas, summējot pamatdatus. Komisija (Eiropas Kopienu Statistikas birojs) izplata statistikas tabulas saskaņā ar 2. un 3. pantā izklāstītajiem noteikumiem.
2. pants
Izplatīšana ir atļauta attiecībā uz pielikumā minētajām statistikas tabulām.
3. pants
1. Tabulu izplatīšana citiem lietotājiem, kas nav dalībvalstu valsts iestādes, ir atļauta, ja katra tabulas šūna attiecībā uz tabulā iekļauto mainīgo lielumu ir balstīta uz vismaz 10 transportlīdzekļu ierakstiem. Ja tabulas šūna ir balstīta uz mazāk nekā 10 transportlīdzekļu ierakstiem, to apvieno ar citām tabulas šūnām vai aizstāj ar piemērotu simbolu. Šis noteikums neattiecas uz pielikuma A punktā minētajām tabulām.
2. Tabulas, kas ietver apkopotās vērtības, kuras balstītas uz mazāk nekā 10 transportlīdzekļu ierakstiem, var sniegt valstu iestādēm, kas atbildīgas par Kopienas transporta statistiku dalībvalstīs, ar nosacījumu, ka valstu iestādes piemēro 1. punktā izklāstīto nosacījumu attiecībā uz visām tabulām, ko izplata citiem lietotājiem.
4. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 30. decembrī

Labels: 12
8
15
19